Pepkor: Druk op verbruikers bly kwaai - Sakenuus - Republikein
Thursday, August 08th, 23:07:44
Verbruikers bly te midde van hoë werkloosheid en ­stygende lewenskoste onder enorme druk, sê die kleinhandelreus Pepkor.
Die groep sê sy strategie om aan verbruikers “waarde teen billike pryse” te bied, pantser hom in 'n mate teen die uiters moeilike handelsomstandighede, maar hy verwag groot wisselvalligheid in sy inkomste in die afsienbare toekoms.
Die groep sê hy wen ook markaandeel in talle kategorieë.
Pepkor, die plaaslike filiaal en die kontantkoei van die beleërde Steinhoff-groep, het laatmiddag 'n handelsverklaring vir die nege maande tot einde Junie – die eerste nege maande van sy boekjaar – uitgereik.
Die groep sê sy inkomste in dié nege maande het met 8,5% tot R53,1 miljard gestyg in vergelyking met dieselfde nege maande van sy vorige boekjaar.
Veral in die derde kwartaal van sy boekjaar – die kwartaal tot einde Junie – het verkope sterk, met 11,7%, gegroei. Pepkor skryf dit toe aan Paasfees wat vanjaar in April geval het.
Nuwe takke van Pep en Acker­mans wat die afgelope jaar geopen het, het dié twee winkels se verkope met 6,7% laat opskiet. Winkels wat ook in ­dieselfde nege maande van die vorige boekjaar oop was (­vergelykbare verkope), het groei van 2,9% aangeteken.
Dit dui op die impak van die nuwe winkels, asook van gemiddelde prysstygings van 4,2%.Weens die sterker rand lyk Pep Africa, die winkels buite Suid-Afrika, se verkope 0,7% swakker in randwaarde.
In die geldeenhede waarin verkope verdien is, het verkope met 14,9% gestyg, en vergelykbare verkope met 11,4%. Die meeste lande het goed gevaar, maar dis afgerem deur Zimbabwe. 